Aarnikotka eli griippi

**Griippi** (suomenkielistetty versio englanninkielisestä sanasta *gryphon* eli *aarnikotka*) on klassisesti eläin, jolla on linnun eturuumis ja kissaeläimen takaruumis.

## Rakenne ja rodut

Griipillä on linnun eturuumis ja kissaeläimen takaruumis. Mallia voi ottaa olemassaolevista linnuista tai kehitellä jotakin aivan omanlaista.

### Rakenne

Pakollisia rakenteellisia ominaisuuksia:

* Nokka ja linnun varpaat etujaloissa.
* Siivet, jotka kiinnittyvät kissapedon ruumiiseen lapojen taakse.

Vapaaehtoisia rakenteellisia ominaisuuksia:

* Hahmolla saa olla korvat tai se voi olla luonnostaan korvaton.
* Sulkapeite saa yltää selkää pitkin hännänjuureen saakka tai se voi olla minimaalista.
* Griipillä saa olla pyrstöhöyheniä hännän juuressa tai hännänpäässä tai se voi olla höyhenetön takapäästään.
* Joillakin griipeillä voi olla ylimääräinen kynsi siivessään.
* Takajalat voivat olla kissapedon jalat tai linnunjalat.

* Poikkeuksena mutaatiot.

### Luuranko

Griipin luuranko on sekoitus sekä linnun että kissaeläimen luurankoja. Luut ovat onttoja ja kevyitä kuten linnuilla, mutta joustavia ja kestävät siten kohtalaisia iskuja.

### Rodut

Ulkonäkönsä perusteella griipit jaetaan eri rotuihin: maanit, huuhkat, raakit, lyyrit. Kullakin rodulla on joitain erityispiirteitä, joita voi käyttää ohjenuorana hahmonluonnissa, mutta joita ei tarvitse orjallisesti noudattaa. Rodut voivat myös risteytyä keskenään, jolloin ominaisuudet voivat sekoittua.

**Maanit** (säkäkorkeus 50-70 cm) ovat sopusuhtaisia, yleensä hyvin kestäviä pitkänmatkanlentäjiä.

**Huuhkat** (säkäkorkeus 60-80 cm) ovat siroja ja kevyitä, usein pöllömäisen äänettömiä lentäjiä.

**Raakit** (säkäkorkeus 40-50cm) ovat raskaita ja lihaksikkaita, usein vahvoja ja hyviä lentäjiä.

**Lyyrit** (säkäkorkeus 35-50 cm) ovat kevyitä ja ketteriä, usein mukavuudenhaluisia ja rauhaarakastavia.

## Ravinto

Griipit ovat pääasiassa lihansyöjiä, mutta ne kykenevät syömään myös osin kasviravintoa.

"Villeinä" elävät griipit metsästävät itse ja syövät ravintonsa raakana. Sivistyksen parissa elävät griipit hankkivat ravintonsa esimerkiksi ostamalla sen metsästäjältä tai kauppiaalta. Yleensä sivistyksen parissa asuvat griipit kypsentävät ravintonsa ja kehittävät monimutkaisiakin reseptejä annostensa valmistamiseen.

Griippien ruuansulatuskanava on pääasiassa samanlainen kuin linnuilla:

1. **Suu, suuontelo ja nielu**. Griipillä on linnun nokka, eikä sillä siis ole varsinaisia hampaita (poislukien mutaatiot). Nokassa voi olla toki sahalaitaa tai muuta terävämpää rakennetta, mutta ruoan pilkkominen tapahtuu kynsien ja nokan avulla eikä sitä hienonneta suussa.
2. **Ruokatorvi**.
3. **Kupu**. Syöty ravinto varastoituu ensin kupuun, missä ravinnon pilkkominen alkaa. Kupu sijaitsee griipin rintakehän yläosassa.
4. **Rauhasmaha**. Ravinto pilkkoutuu vatsanesteiden avulla.
5. **Lihasmaha**. Ravinto pilkkoutuu lihasmahan seinämien lihasten liikkeen avulla. Esimerkiksi syödyt kivet varastoituvat lihasmahaan, missä ne auttavat ravinnon hienontamisessa.
6. **Suolisto**.

## Lisääntyminen ja elämänvaiheet

Griipit saavuttavat sukukypsyytensä noin 1-2 vuoden iässä ja ovat lisääntymisikäisiä aina noin 7-10 ikävuoteen saakka.

Griippiemo munii 1-4 munaa noin kuukauden kuluttua parittelusta. Tänä aikana pesänrakennusvietti on erityisen vahva. Munia haudotaan kaksi kuukautta, jonka jälkeen ne kuoriutuvat, jos olosuhteet ovat sopivat. **Griipin muna voi kuitenkin levätä jopa vuosikymmeniä odottaen sopivia olosuhteita.** Griipinpoikaset ovat kuoriutuessaan varsin avuttomia ja värittömiä.

Kuoriutuessaan poikanen leimautuu erittäin vahvasti ensimmäiseen näkemäänsä griippiin, oli tämä biologista sukua poikaselle tai ei. Samaten poikasen kuoriutumisen todistanut griippi leimautuu vahvasti poikaseen.

Jos leimautuneet joutuvat eroon toisistaan kumpikin osapuoli sairastuu.

Leimautuminen lakkaa noin 4-6kk iässä, kun poikanen oppii lentämään.

Hahmot ovat poikasia 6kk ikään saakka, jolloin ne alkavat itsenäistyä ja oppivat lentämään. Hahmo on teini yksivuotiaana, kaksivuotiaana nuori aikuinen ja kolmivuotiaana aikuinen. Hahmo alkaa silminnähden vanheta noin 7-vuotiaana. Vanhuuteen hahmot kuolevat 10 vuodesta eteenpäin. Hahmo voi olla enintään noin 13-vuotias.

## Käyttäytyminen

### Pariutuminen

Eri griippiroduilla on eri tapoja parinhaussa, mikä voi johtaa eri rotuisten kumppaneiden hämmennykseen.

**Maani**: Tärkeä osa maanien kumppanin etsintää on jonkinsorttinen voimainmittelö parin kesken, ennen kuin kaksikko on edes päättänyt tarkemmin ryhtyvänsä vakavampaan suhteeseen.

Kun maanit haluavat osoittaa kumppaniehdokkaalleen olevansa vakavissaan suhteesta, ne pyydystävät jonkin suuren saaliin (mitä suurempi sen parempi) ja veistävät sen osasta korun, jonka tarjoavat kumppaniehdokkaalleen.

**Huuhka**: Huuhkapari saattaa mittailla toisiaan ja tutustua toisiinsa parilennolla, johon kuuluu hurjia syöksyjä ja upeita kuvioita.

**Raakki**: Raakkien parinmuodostukseen kuuluu leikkimielinen näpistely, jossa kumppaniehdokas näpistää toiselta jotakin tämän huomaamatta, ja kumppaniehdokkaan täytyy yrittää näpistää omansa takaisin.

**Lyyri**: Lyyreillä on tapana lahjoa kumppaniehdokkaitaan joillain pienillä ja näennäisen merkityksettömillä lahjoilla, kuten näteillä pikkukivillä.